
I medfør af § 9 a, stk. 2, i lov om elektroniske cigaretter m.v., jf. lov nr. 426 af 18. maj 2016 om elektroniske cigaretter m.v., som ændret ved § 2 i lov nr. 1558 af 18. december 2018 og § 3 i lov nr. xx af xx 2020, fastsættes: 

Kapitel 1
Definitioner

§ 1. I denne bekendtgørelse forstås ved: 
1) Mærkenavn: Navn på elektronisk cigaret og genopfyldningsbeholder med og uden nikotin, der tilhører den samme produktkategori.
2) Variantnavn: Navn, der bruges til at skelne forskellige elektronisk cigaret og genopfyldningsbeholder med og uden nikotin, der tilhører det samme mærkenavn.
3) Ydre overflader: Flader, der er synlige, når en enkeltpakning er lukket og/eller ydre emballage er ubrudt.
4) Indpakningsmateriale: Gennemsigtigt, farveløst materiale, der omslutter en eller flere enkeltpakninger.
5) Ikke-coated: Ikke lakeret, dækket eller behandlet på en måde, der får overfladen til at fremstå som andet end mat.  
6) Bånd: Et afrivningsbånd, der kan bruges til at åbne en enkeltpakning, ydre emballage og indpakningsmateriale. 


Kapitel 2
Farvekrav og pakningselementer på enkeltpakninger, ydre emballage og indpakningsmateriale for elektroniske cigaretter og genopfyldningsbeholder med og uden nikotin 

§ 2. Enkeltpakninger af elektroniske cigaretter og genopfyldningsbeholdere med og uden nikotin samt ydre emballage og indpakningsmateriale skal have en standardiseret udformning efter kravene i denne bekendtgørelse og anden lovgivning, der regulerer mærkning m.v. af enkeltpakninger, ydre emballage og indpakningsmateriale på elektroniske cigaretter og genopfyldningsbeholdere med og uden nikotin. 

Stk. 2. Enkeltpakninger, ydre emballage og indpakningsmateriale må alene påføres mærkning m.v., der følger af denne bekendtgørelse og anden lovgivning. 

§ 3. Indre og ydre overflader på enkeltpakninger og ydre emballage skal være ikke-coated Pantone 7771 C.

Kapitel 3
Overflader mv. på enkeltpakninger og ydre emballage på elektroniske cigaretter og genopfyldningsbeholdere med og uden nikotin 

§ 4. Overflader skal være flade og glatte, og må ikke indeholde uregelmæssige elementer såsom markering, prægning, tekstur, fordybninger, forhøjninger eller andet i form eller struktur.

Kapitel 4
Indpakningsmateriale på enkeltpakninger og ydre emballage på elektroniske cigaretter og genopfyldningsbeholdere med og uden nikotin 

§ 5. Enkeltpakninger og ydre emballage må være dækket af indpakningsmateriale. 

Stk. 2. Indpakningsmateriale skal være fladt og glat og må ikke indeholde uregelmæssige elementer såsom markering, prægning, tekstur, fordybninger, forhøjninger eller andet i form eller struktur.

Stk. 3. Bånd, der bruges til at åbne indpakningsmateriale, skal være gennemsigtigt eller sort. Det må være op til 3 millimeter bredt og skal være parallelt med pakningens øverste kant. Båndet må have en maksimal 15 mm lang kontinuerlig gennemsigtig eller sort linje, der markerer, hvor båndet begynder.

Stk. 4. Et sort bånd må ikke dække eller skjule sundhedsadvarsler, og anden mærkning mv. efter anden lovgivning.  

Kapitel 5
Mærkning mv. på enkeltpakninger og ydre emballage på elektroniske cigaretter og genopfyldningsbeholdere med og uden nikotin
§ 6. Mærkning efter denne bekendtgørelse må ikke helt eller delvist skjule tekst, advarsler, eller anden mærkning mv., der følger af anden lovgivning.

§ 7. Enkeltpakninger og ydre emballage må mærkes to steder med mærkenavn og variantnavn. Den påførte tekst
a) må bestå af små bogstaver a-å, dog således at begyndelsesbogstavet er med stort, 
b) må bestå af tallene 0-9,
c) skal have skrifttypen Helvetica,
d) skal have farven ikke-coated Pantone 451 C, 
e) skal have skriftstørrelse op til 10 punkt og 
f) skal være parallel med sundhedsadvarslen. 

Stk. 2. Mærkenavnet må fylde én linje og op til 14 bogstaver og tal i alt.

Stk. 3. Variantnavnet må fylde én linje og skal anbringes direkte under mærkenavnet. 

§ 8. Ydre emballage og enkeltpakninger må mærkes med oplysninger om anvendelsesmetode, produkt-ID, antal og indhold i overensstemmelse med pakkens indhold. 

Stk. 2. Ydre emballage og enkeltpakninger til elektroniske cigaretter og genopfyldningsbeholdere med og uden nikotin, der indeholder kendetegnende aroma, må én gang med:
1) ”Med tobakssmag”, eller
2) ”Med mentolsmag”.

Stk. 3. Den påførte tekst efter stk. 1 og 2
a) må bestå af små bogstaver a-å, dog således at begyndelsesbogstavet er med stort, 
b) må bestå af tallene 0-9,
c) skal have skrifttypen Helvetica New Roman,
d) skal have farven ikke-coated Pantone 451 C, 
e) skal have skriftstørrelse op til 10 punkt og
f) skal skrives i samme retning som sundhedsadvarslen. 

§ 9. Enkeltpakninger og ydre emballage indeholdende elektroniske cigaretter og genopfyldningsbeholdere med og uden nikotin må hver én gang mærkes med en stregkode, såfremt:
a) den bruges til betalingsformål, distribution eller lagerkontrol,
b) den enten er sort på hvid baggrund eller ikke-coated Pantone 451 C på hvid baggrund, 
c) den ikke udgør et billede, mønster eller symbol, der efterligner noget andet end en stregkode og
d) den befinder sig på bunden eller siden af pakningen, hvis pakningen er kasseformet.


Kapitel 6
Straffebestemmelser

§ 10.  Medmindre højere straf er forskyldt efter anden lov, straffes med bøde den, der overtræder §§ 2-9
Stk. 2. Der kan pålægges selskaber m.v. (juridiske personer) strafansvar efter reglerne i straffelovens 5. kapitel.
Kapitel 7
Ikrafttræden
§ 11. Bekendtgørelsen træder i kraft den 1. oktober 2021.

Sundheds- og Ældreministeriet, den ….

Magnus Heunicke

